Unitatea de învățământ unde s-au petrecut acte de violență sexuală se află în administrarea Primăriei sectorului 1, păstorită de Clotilde Armand.
"În Sectorul 1 există deficiențe majore în asigurarea pazei la nivelul unităților de învățământ"
Lipsa unei paze adecvate în școli a fost semnalată încă de anul trecut de prefectul de la acea vreme, Rareș Hopincă:
"Siguranța în școli presupune mecanisme de pază, protecție și de prevenție, inclusiv în ceea ce privește consumul de substanțe stupefiante. Este un întreg sistem interconectat, care trebuie să funcționeze impecabil, coordonat și unitar la nivelul întregului oraș, dat fiind că, la ora actuală, practica este neunitară în unitățile de învățământ de la un sector la altul. De exemplu, la nivelul Sectorului 3 există câte un polițist local la nivelul fiecărei școli, în vreme ce în alte sectoare, ca de pildă în Sectorul 1, există deficiențe majore în asigurarea pazei la nivelul unităților de învățământ", avertiza Rareș Hopincă pe pagina sa de Facebook pe 13 octombrie 2023.
"În acest moment ne confruntăm cu o problemă spinoasă și sensibilă, cu multe fațete, care necesită proactivitate și implicare maximă din partea tuturor factorilor de decizie și a tuturor mecanismelor administrative și de supraveghere. Este nevoie de sprijin pentru paza în școli și acces în unitățile de învățământ și de standardizarea planurilor de intervenție rapidă. O altă propunere discutată în cadrul ședinței este ca Poliția Locală să fie pregătită de specialiști din cadrul Poliției Naționale", mai scria prefectul Capitalei.
Avertismente de la fostul primar al Sectorului 1
"În timpul mandatului meu, la Școala 3 "Nicolae Titulescu" erau șase posturi de pază. În 2021, Madamarmand a decis că doar un post de pază este suficient. Suficient pentru ce?", subliniază fostul primar Dan Tudorache, în condițiile în care prima faptă de viol a avut loc în 2022. Nimănui nu i-a păsat.
PSD: Clotilde Armand taie 133 mil. lei de la şcoli şi spitale ca să dea mai mulţi bani la panseluţe
"Clotilde Armand taie 133.000.000 lei de la şcoli şi spitale ca să dea mai mulţi bani la panseluţe! Pentru asta cere primarul Sectorului 1, astăzi, votul consiliului local. Consilierii locali ai PSD Sector 1 vor vota împotriva unei asemenea inepţii - şcolile şi spitalele sunt prioritare, au nevoie de finanţare şi de îmbunătăţirea serviciilor publice, nu de tăieri. Clotilde Armand şi USR au minţit promiţând o administratie mai buna şi au adus doar blocaje si incompetenţa iar, cu această iniţiativă, dovedesc şi rea-credinţă", avertiza liderul PSD Sector 1, deputatul Florin Manole, pe 29 februarie.
Oficialul PSD a somat-o pe Clotilde Armand să vină joi în faţa Consiliului Local "şi să spună clar cetăţenilor de la ce şcoli şi spitale vrea să taie fondurile".
"Locuitorii sectorului 1 trebuie să vadă adevărata faţă a USR: de la "Vrem spitale, nu catedrale" la "Vrem panseluţe, nu spitale", a mai spus Manole.
Părinții strâng semnături pentru pază suplimentară
Unul dintre părinți susține că acest caz de viol nu este o noutate și că, în ciuda semnalelor anterioare de alarmă și a documentelor depuse în acest sens, conducerea școlii a ales să acopere situația și să nu ia măsuri adecvate pentru protecția elevilor. Acum, în fața acestei situații revoltătoare, părinții se mobilizează și strâng semnături pentru implementarea unui sistem de pază suplimentară în cadrul școlii Nicolae Titulescu, într-un efort disperat de a asigura siguranța copiilor lor.
Corpul de control al Ministerului Educației va fi prezent astăzi la școala Nicolae Titulescu, unde se va desfășura o întâlnire importantă cu mama băiatului agresat, pentru a investiga această problemă. Pentru comunitatea locală, aceste dezvăluiri șocante ridică întrebări despre responsabilitatea autorităților locale, despre lipsa de vigilență și despre necesitatea unei schimbări imediate a politicii de securitate în școli.